Humanadu serafinu

Humanadu serafinu
fogu ’e alta caridade,
de lughe nos coronade
Dominigu, sole divinu.

De sa famiglia Gusmana
in Ispagna prozzedistis
cando caudillu 1 naschistis
de sa milissia cristiana,
istella in fronte galana
bos rajesit sende in sinu.

Accia de Deu allumada
sas bostras lughes sighesit,
sas dulzuras indichesit
in bucca s’abe assentada,
ch’est de dottrina sagrada
prognosticu peregrinu.

Destis ancora minore
in attos particulares
sos annunzios singulares
de santidade mazore,
ermosu giucundu fiore
de su zeleste giardinu.

Cumprendidas sas sienzias
de sas iscolas humanas
bos dant in sas soberanas
cattedra de cumpetenzias
dende in raras penitenzias
fruttos d’amore continu.

S’institutu profetestis
de canonigos regulares
e cun rajos singulares
de virtudes lu mustrestis,
aquila primu bolestis
cun sas pinnas de Austinu.

De zelu e dottrina armadu
cun frequente batteria
de s’albigense eresia
hazis sa testa truncadu
e confusu hazis lassadu
s’orgogliu luzziferinu.

Sa religione sagrada
de dottos preigadores
est de sos bostros suores
pianta sa pius zelebrada
ch’est de Deus segnalada
de s’Ecclesia pro fortinu.

Intro ’e cussu semenariu
de virtudes chi fundestis
pro coronas assentestis
sas rosas de su rosariu
cun sas cales s’avversariu
restesit foras de tinu.

Cun Franziscu jà est notoriu
ch’unidu in lazzos divinos
ambos fistis cherubinos
subra su Propiziatoriu,
lughe, ghia e aggiutoriu
de sa patria in su caminu.

Patriarca sublimadu,
arbore in fruttos nodida
ue hat fattu ermosa vida
su Pellicanu sagradu,
tenzat cuss’umbra salvadu
su peccadore mischinu.

De lughe nos coronade
Dominigu, sole divinu.